ตลาดหุ้นเอเชียปรับตัวลงบ่ายนี้ เหตุวิตกหนี้กรีซ-จับตาประชุมเฟด
ตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากความกังวลเกี่ยวกับความล้มเหลวของการเจรจาประเด็นหนี้สินของกรีซ ขณะที่นักลงทุนรอดูผลการประชุมของคณะกรรมการกำหนดนโยบายการเงินของธนาคารกลางสหรัฐ (เฟด) ในสัปดาห์นี้
15 มิ.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากความกังวลเกี่ยวกับความล้มเหลวของการเจรจาประเด็นหนี้สินของกรีซ ขณะที่นักลงทุนรอดูผลการประชุมของคณะกรรมการกำหนดนโยบายการเงินของธนาคารกลางสหรัฐ (เฟด) ในสัปดาห์นี้
ดัชนี FBMKLCI ตลาดหุ้นมาเลเซียปิดภาคเช้าที่ 1,731.46 จุด ลดลง 2.91 จุด, -0.17% ดัชนี HSI ตลาดหุ้นฮ่องกงปิดภาคเช้าที่ 26,909.20 จุด ลดลง 371.34 จุด, -1.36%
ทั้งนี้ กรีซตำหนิกลุ่มเจ้าหนี้ว่าเป็นสาเหตุทำให้การเจรจารอบใหม่เมื่อวานนี้ล้มเหลว โดยทั้งสองฝ่ายไม่สามารถประสานความคิดเห็นที่แตกต่างกันได้เกี่ยวกับการปฏิรูปเศรษฐกิจของกรีซเพื่อแลกกับการทำข้อตกลงทางการเงินซึ่งจะช่วยให้กรีซรอดพ้นจากภาวะล้มละลายและการพ้นสภาพการเป็นสมาชิกยูโรโซน โดยการประชุมครั้งล่าสุดมีขึ้นที่กรุงบรัสเซลส์ ประเทศเบลเยียม
คณะกรรมาธิการยุโรป (EC) ระบุว่า การเจรจาครั้งนี้แม้ว่ามีความคืบหน้าในบางด้าน แต่ความคิดเห็นของทั้งสองฝ่ายก็ยังคงต่างกันอยู่มาก